Source: https://www.advokatnawebe.sk/riesene-otazky/355-namietka-zaujatosti-voci-koliznemu-opatrovnikovi-a-sudnemu-zapisovatelovi
Timestamp: 2018-10-18 22:31:42+00:00
Document Index: 5179587

Matched Legal Cases: ['súd ', '§ 31', 'súd ', 'súd ', 'súd ', 'súd ', 'súd ', 'súd ', '§ 31', 'súd ', 'súd ', 'súd ', 'súd ', 'súd ', 'súd ', '§ 17', '§ 14', '§ 15']

ADVOKATnaWEBE.sk - právne poradenstvo online - Námietka zaujatosti voči kolíznemu opatrovníkovi a súdnemu zapisovateľovi
Námietka zaujatosti voči kolíznemu opatrovníkovi a súdnemu zapisovateľovi
chcem sa opytat, ci je mozne podat na prvostupnovom sude namietku zaujatosti proti:
- koliznemu opatrovnikovi ako PO
- koliznemu opatrovnikovi ako FO
- sudnemu zapisovatelovi
a ci maju odkladny ucinok.
A tiez s tym suvisiacu vec, ci sudne predpisy dovoluju späťvzatie návrhu zaujatosti proti sudcovi a ake su podmienky, ci nasledky takehoto spätvzatia.
na základe Vašej otázky ohľadom námietky zaujatosti voči kolíznemu opatrovníkovi a súdnemu zapisovateľovi uvádzame nasledujúce stanovisko:
Kolízneho opatrovníka ustanoví súd v súdnom konaní v prípade, ak účastníkom tohto súdneho konania je maloleté dieťa, ktoré nemôže v súdnom konaní vystupovať samostatne a zároveň toto maloleté dieťa nemôže v konaní zastupovať jeho rodič, a to z dôvodu, že by mohlo dôjsť k rozporu záujmov medzi rodičom a maloletým dieťaťom alebo medzi maloletými deťmi zastúpenými tým istým rodičom navzájom.
Taktiež podľa ustanovenia § 31 ods. 3 zákona č. 36/2005 Z. z. o rodine v znení neskorších predpisov „kolízneho opatrovníka súd ustanoví aj v prípadoch, ak maloleté dieťa nemá zákonného zástupcu alebo ak zákonný zástupca nemôže z vážneho dôvodu maloleté dieťa v konaní alebo pri určitom právnom úkone zastupovať“.
Ak sú na to dôvody, o ustanovení kolízneho opatrovníka rozhodne súd priamo v súdnom konaní osobitným uznesením. Proti tomuto uzneseniu môžu všetci účastníci dotknutého súdneho konania podať odvolanie, a to do 15 dní od doručenia uznesenia účastníkovi konania. Práve v rámci tohto odvolania má účastník konania možnosť vzniesť námietky voči osobe, ktorú súd určil za kolízneho opatrovníka. O tomto odvolaní bude rozhodovať nadriadený súd. Podanie odvolania proti tomuto uzneseniu má odkladný účinok, ktorý spočíva v tom, že až do času, kedy nadriadený súd rozhodne o odvolaní, súdom určený kolízny opatrovník nemôže vykonávať svoju funkciu. To inými slovami v konečnom dôsledku znamená, že súd prvého stupňa nebude môcť v súdnom konaní pokračovať až do času, kedy nadriadený súd rozhodne o odvolaní.
Čo sa týka samotnej námietky zaujatosti voči už ustanovenému kolíznemu opatrovníkovi, tak táto otázka nie je výslovne upravená v žiadnom právnom predpise. V tejto súvislosti však poukazujeme na ustanovenie § 31a ods. 2 zákona č. 99/1963 Zb. Občiansky súdny poriadok v znení neskorších predpisov (ďalej len „Občiansky súdny poriadok“), v zmysle ktorého „súd zruší uznesenie o ustanovení opatrovníka, ak na jeho strane existujú dôvody nezlučiteľné s jeho ustanovením“. S prihliadnutím na už uvedené dôvody ustanovenia kolízneho opatrovníka, zrušenie uznesenia o ustanovení kolízneho opatrovníka bude prichádzať do úvahy v prípade, ak záujmy kolízneho opatrovníka budú v rozpore so záujmami účastníka konania, ktorého tento kolízny opatrovník zastupuje.
Aby však súd mohol uznesenie o ustanovení opatrovníka zrušiť, tak o dôvode na tento postup sa musí dozvedieť. V tejto súvislosti môže aj účastník konania informovať súd o existencii dôvodu na zrušenie uznesenia o ustanovení kolízneho opatrovníka. Túto informáciu však nie je možné považovať za podanie námietky zaujatosti, nakoľko ani samotný súd nie je kompetentný o takejto námietke rozhodnúť. Ako sme už uviedli zákon túto otázku vôbec nerieši a nedáva súdu právomoc rozhodovať o námietkach voči osobe kolízneho opatrovníka.
Za kolízneho opatrovníka však súd najčastejšie určí orgán sociálnoprávnej ochrany a sociálnej kurately, ktorý v súdnom konaní priamo zastupuje jeho poverený zamestnanec alebo iná poverená fyzická osoba. V prípade, že by účastník súdneho konania vyjadril nespokojnosť s postupom orgánu sociálnoprávnej ochrany a sociálnej kurately pri výkone funkcie kolízneho opatrovníka, je potrebné rozlíšiť, či podanie smeruje proti zamestnancovi, ktorý zastupuje orgán sociálnoprávnej ochrany a sociálnej kurately alebo podanie smeruje proti orgánu sociálnoprávnej ochrany detí a sociálnej kurately ako kolíznemu opatrovníkovi. V prípade, ak podanie smeruje proti fyzickej osobe – zástupcovi, ktorý zastupuje orgán sociálno-právnej ochrany detí a sociálnej kurately, posúdiť postup zamestnanca je oprávnený príslušný úrad práce, sociálnych vecí a rodiny (v tomto prípade podnet je potrebné podať priamo na príslušný úrad práce, sociálnych vecí a rodiny). Ak však podet smeruje proti úradu práce, sociálnych vecí a rodiny ako právnickej osobe, vykonať zmenu v ustanovenom kolíznom opatrovníkovi je oprávnený súd podľa pravidiel uvedených v predchádzajúcom odseku tejto odpovede.
V súvislosti s námietkou zaujatosti voči súdnemu zapisovateľovi sa v zmysle ustanovenia § 17 ods. 1 Občianskeho súdneho poriadku primerane použije právna úprava o vylúčení sudcov z prejednávania určitej právnej veci. S prihliadnutím na ustanovenie § 14 ods. 1 Občianskeho súdneho poriadku bude súdny zapisovateľ vylúčený z prejednávania veci, ak so zreteľom na jeho pomer k veci alebo k účastníkom konania možno mať pochybnosti o jeho nezaujatosti. Pomerom k veci sa rozumie osobná zainteresovanosť súdneho zapisovateľa na prejednávanej veci. Pomerom k účastníkom konania sa rozumie situácia, kedy súdny zapisovateľ je v nejakom vzťahu (najčastejšie v príbuzenskom) s účastníkom konania.
Z dôvodov uvedených v predchádzajúcom odseku môže účastník konania podať námietku zaujatosti voči súdnemu zapisovateľovi. V zmysle ustanovenia § 15a ods. 2 Občianskeho súdneho poriadku však účastník konania môže námietku zaujatosti podať najneskôr na prvom pojednávaní, na ktorom sa zúčastnil dotknutý súdny zapisovateľ, ak účastník konania o dôvode vylúčenia súdneho zapisovateľa vedel v čase tohto prvého súdneho pojednávania. V prípade, ak sa účastník konania o dôvode vylúčenia súdneho zapisovateľa dozvedel až v priebehu súdneho konania, tak námietku zaujatosti je potrebné podať do 15 dní od momentu, kedy sa účastník konania mohol o tomto dôvode vylúčenia dozvedieť. O námietke zaujatosti v tomto prípade bude rozhodovať samosudca alebo predseda senátu rozhodujúci v danej veci.
Námietka zaujatosti podaná voči súdnemu zapisovateľovi môže mať za následok odročenie už nariadeného súdneho pojednávania, pokiaľ predseda senátu alebo samosudca rozhodujúci vo veci neprijme iné potrebné opatrenie.